open-index/open-wikipedia-markdown huggingface dataset:
Guanidiini

**Guanidiini** eli **iminourea** (CH5N3) on emäksinen typpipitoinen orgaaninen yhdiste. Yhdistettä muodostuu eliöissä muun muassa proteiiniaineenvaihdunnan tuotteena. Guanidiinia käytetään syntetisoitaessa muun muassa lääkeaineita.

## Ominaisuudet
Guanidiinia muodostuu eliöissä aminohappojen, kuten arginiinin ja kreatiinin, sekä puriinien aineenvaihduntatuotteena. Huoneenlämpötilassa se on valkoista kiteistä ainetta, joka liukenee erittäin hyvin veteen ja poolisiin orgaanisiin liuottimiin. Kuumennettaessa guanidiinin vesiliuosta yhdiste hydrolysoituu hitaasti ureaksi. Guanidiini on voimakkaasti emäksistä. Esimerkiksi 25 massaprosenttia guanidiinia sisältävän vesiliuoksen pH-arvo on 13,5. Protonoituessaan guanidiini muodostaa guanidiniumionin (CH6N3+), jonka rakennetta stabiloi resonanssi. 

Guanidiini ja guanidiniumkationi eivät ole kovin reaktiivisia. minkä vuoksi reaktiot tapahtuvat vain hyvin emäksisissä olosuhteissa. Guanidiinille tapahtuvia reaktioita ovat muun muassa alkylointi, asylointi ja erilaiset kondensaatioreaktiot. Väkevä typpihappo nitraa yhdisteen nitroguanidiiniksi.

## Valmistus ja käyttö
Guanidiinia valmistetaan syanamidista tai disyandiamidista ja ammoniakista tai ammoniumsuoloista. Näissä prosesseissa muodostuu guanidiniumsuoloja, joista guanidiini vapautetaan voimakkaan emäksen, kuten alkalimetallihydroksidin avulla. Eräitä guanidiinisuoloja voidaan valmistaa myös urean ja ammoniakin välisellä reaktiolla korkeassa paineessa. Tämän prosessin etuna on urean halpuus verrattuna syanamidiin ja disyandimaidiin. Muita yhdisteen valmistustapoja ovat muun muassa kalsiumsyanidin ja ammoniumjodidin reaktio tai syanogeenikloridin ja ammoniakin välinen reaktio.

Guanidiinia käytetään monien orgaanisten yhdisteiden ja lääkeaineiden synteesien lähtöaineina. Tärkeimpiä reaktioita ovat heterosyklisiä yhdisteitä muodostavat kondensaatioreaktiot. Guanidiinista valmistetaan muun muassa 2-aminopyrimidiinijohdannaisia, puriinijohdannaisia, kuten metotreksaattia ja sulfonamideja, kuten sulfametatsiinia. Monissa reaktioissa käytetään guanidiinin suoloja, kuten guanidiinihydrokloridia, guanidiinikarbonaattia tai guanidiininitraattia. Guanidiinia voidaan käyttää myös muovien ja räjähteiden valmistuksessa sekä kumien vulkanointia kiihdyttävänä aineena.

## Lähteet

## Aiheesta muualla
*DrugBank: Guanidine 
*Toxin and Toxin Target Database (T3DB): Guanidine 
*Kyoto Encyclopedia of Genes and Genomes (KEGG): Guanidine
Oli aikakin

**Oli aikakin** *(About Time)* on vuonna 2013 ensi-iltansa saanut Richard Curtisin ohjaama ja käsikirjoittama draamakomedia. Se kertoo nuoresta miehestä joka yrittää aikamatkustamalla parantaa tulevaisuuttaan. Sen pääosissa ovat Domhnall Gleeson, Rachel McAdams, Bill Nighy, Tom Hollander ja Margot Robbie.

## Näyttelijät

## Lähteet

## Aiheesta muualla
*
Kommunarka

**Kommunarka** () on Sosenskojen kuntaan kuuluva taajama Moskovan Novomoskovskin hallintopiirissä Venäjällä. Se sijaitsee Kalugan maantien varrella neljän kilometrin päässä Moskovan kehätiestä. Taajaman lähellä on samanniminen Stalinin vainojen uhrien teloituspaikka ja hautausmaa.

Paikalla sijainnut kartano toimi 1920–1930-lukujen vaihteesta lähtien OGPU:n ja NKVD:n päälliköiden maaseutuasuntona. Genrih Jagodan pidätyksen jälkeen vuonna 1937 sitä alettiin käyttää teloituspaikkana. FSB:n asiantuntijalautakunnan vuonna 1993 tekemän arvion mukaan Kommunarkaan on haudattu 10&nbsp;000–14&nbsp;000 vainajaa, joista alle 5&nbsp;000 mainitaan nimeltä Memorial-järjestön laatimissa luetteloissa. Teloitettujen joukossa on lukuisia ulkomaalaisia poliitikkoja ja merkkihenkilöitä. Moskovan seudun muita teloituspaikkoja olivat 1930–1940-lukujen vaihteessa Butovo (20&nbsp;765 teloitettua) ja Donskoin luostarin lähellä sijaitseva uusi hautausmaa (muutama sata uhria).

Kommunarkan hautausmaa siirtyi FSB:ltä Venäjän ortodoksisen kirkon hallintaan vuonna 1999. Vuonna 2007 sinne valmistui ortodoksinen kirkkorakennus.

## Kommunarkassa teloitettuja

## Aiheesta muualla
* Kommunarkassa teloitettujen luettelo
On the Midnight Wire

**On the Midnight Wire** on suomalaisen ska/reggae-yhtyeen The Capital Beatin järjestyksessä toinen studioalbumi. Albumin julkaisi Stupido Records 6. huhtikuuta 2011.  Levy nousi Suomen viralliselle albumilistalle viikolla 17/2011 sijoittuen sijalle 17 ja viihtyen tulevien viikkojen aikana listalla yhteensä seitsemän viikon ajan.  Levy myös sijoittui sijalle 19. Rumban vuoden 2011 albumilistalla. 

Singlekappaleella *Sweet, Sweet* on mukana maailmankuulu kuoro Soweto Gospel Choir, joka on aiemmin tehnyt yhteistyötä mm. Red Hot Chili Peppersin, Aretha Franklinin, Celine Dionin ja Diana Rossin kanssa.   

## Kappaleet
# 
# 
# 
# 
# 
# 
# 
# 
# 
# 
# 

## Arvostelut
* Desibeli.net: 
* Keskisuomalainen: *ristiriitainen*
* Soundi: 

## Lähteet
Claes Purjo

**Bror Claes Purjo** (10. tammikuuta 1918 – 27. maaliskuuta 1996 Helsinki) oli suomalainen toimitusjohtaja ja SS-vapaaehtoinen, joka oli mukana 1944–1946 Suomessa toimineessa saksalaismielisessä vastarintaliikkeessä.

## Toinen maailmansota
Purjo liittyi kesällä 1941 suomalaiseen SS-vapaaehtoispataljoonaan, jossa hän yleni SS-Obersturmführeriksi. Purjo jäi Saksaan jälkikomennukselle vielä sen jälkeen, kun suomalainen SS-pataljoona oli kotiutettu kesäkuun alussa 1943. Hän oli ensin *SS-Verbindungstelle Finnlandin* huoltotoimiston palveluksessa ja siirtyi keväällä 1944 Berliiniin SS-Hauptamtin Verbindungsstelle Finnlandin tehtäviin. Saksalaismielisellä ja kansallissosialismia kannattaneella Purjolla oli hyvät välit Saksan poliittiseen ja sotilaallisen johtoon. Valpon vuonna 1945 tekemän selvityksen mukaan Purjo oli sanonut Suomen tehtyä aselevon syyskuussa 1944 olevansa ainoa Suomen virallinen edustaja Saksassa.

Purjo kuului myös Berliinissä oleskelleiden suomalaisten perustaman saksalaismielisen Suomi-liiton johtoon yhdessä amiraali Gustav von Schoultzin, vapaaherratar Ruth Munckin ja professori Johannes Öhquistin kanssa.

Lokakuun alussa 1944 Lapin sodan aikana Purjo ja SS-Hauptsturmführer Jouko Itälä saapuivat Norjan kautta Rovaniemelle värväämään saksalaisten vangeiksi joutuneita suomalaisia sotilaita SS-joukkoihin. Purjo järjesteli myös värväystoimintaa Suomessa ja hän suunnitteli myös sabotaasitoiminnan aloittamista täällä. Purjo oli lisäksi Berliinistä käsin toimineen Vapaan Suomen radion kuuluttajana syksyllä 1944. Sodan loppuvaiheissa keväällä 1945 Purjo pakeni Saksasta Norjaan. Hänet pidätettiin Norjassa, mutta hän onnistui karkaamaan ja siirtyi Ruotsiin.

## Muukalaislegioonassa
Myöhemmin Purjo palveli Ranskan muukalaislegioonassa Pohjois-Afrikassa ja Indokiinassa 1946–1950. Sodan jälkeen Valpo epäili Purjoa ja kahta muuta entistä SS-miestä, Kaj Laurellia ja Unto Parvilahtea, maanpetoksesta, mutta maasta poistunut Purjo saatiin kuulusteltavaksi vasta 1950.

## Paluu Suomeen
Palattuaan Suomeen Purjo toimi Keskinäinen vakuutusyhtiö Aarni-Liikenteen ja Yksityisyrittäjäin vakuutusyhtiön toimitusjohtajana.

Claes Purjo joutui vakavaan liikenneonnettomuuteen 12. joulukuuta 1970 ollessaan Linja-autoliiton toiminnanjohtajan Aarne Helkamon kanssa valtatie 4:llä matkalla metsästysretkelle Hartolaan. Helkamon ohjaama henkilöauto alkoi heittelehtiä jäisellä tiellä Orimattilan Luhtikylässä ja törmäsi vastaan tulleeseen Mannerkivi Oy:n linja-autoon. Purjo selvisi onnettomuudesta lievin vammoin, mutta Helkamo sai heti surmansa.

## Katso myös
*Sicherheitsdienst

## Lähteet
* Geni.com: Claes Purjo

### Viitteet
Jouko Itälä

**Jouko Kauko Itälä** (21. joulukuuta 1916 Mäntsälä – 20. heinäkuuta 1990 Helsinki) oli suomalainen toimitusjohtaja ja talousneuvos. Hän palveli jatkosodan aikana suomalaisessa SS-vapaaehtoispataljoonassa ja oli mukana 1944–1945 Suomessa toimineessa saksalaismielisessä vastarintaliikkeessä.

## Elämä
### Nuoruus
Jouko Itälän vanhemmat olivat maatalousteknikko Juho Artturi Itälä ja Aino Maria Haikkola. Hän pääsi ylioppilaaksi 1937 ja valmistui valtiotieteen maisteriksi Helsingin yliopistosta vuonna 1956.

### Waffen-SS
Kesällä 1941 itälä liittyi suomalaiseen SS-vapaaehtoispataljoonaan jossa hän yleni SS-Hauptsturmführeriksi. Hän toimi vuodesta 1942 Saksassa kouluttajana ja hän jäi sinne vielä senkin jälkeen kun suomalainen SS-pataljoona kotiutettiin kesäkuun alussa 1943. Suomen irtauduttua sodasta syyskuussa 1944 Itälä olisi halunnut palata Suomeen, mutta hänet määrettiin SS-Nord-divisioonan yhteysupseeriksi Pohjois-Suomeen.

Lokakuun alussa 1944 Lapin sodan aikana Itälä ja SS-Untersturmführer Claes Purjo saapuivat Norjan kautta Rovaniemelle värväämään saksalaisten vangeiksi joutuneita suomalaisia sotilaita SS-joukkoihin. Suomalaisia saatiin värvättyä noin 70 ja heitä koulutettiin Kongsvingerin pikkukaupungin linnoituksessa Norjassa. Itälä toimi komppanian vahvuisen joukon johtajana. Osa värvätyistä lähetettiin koulutukseen Saksaan. Saksan antauduttua toukokuussa 1945 Itälä joutui norjalaisten vangiksi.

Sotavankeudessa Jouko Itälä oli vangittuna Norjassa aina kevääseen 1946 saakka, jolloin hän pääsi palaamaan Suomeen. Suomessa hänet tuomittiin oikeudessa 14 kuukaudeksi kuritushuoneeseen, jonka tuomion hän istui Turun lääninvankilassa.

### Sotien jälkeen
Itälä oli Vallilan puutavara Oy:n konttoripäällikkönä 1951–1956, Kosan Oy:n hallinnollisena päällikkönä 1957–1958 sekä Oy Sanitol Ab:ssä varatomitusjohtajana 1958–1968 ja toimitusjohtajana vuodesta 1968. Hän oli myös Cederroth Oy:n hallituksen jäsenenä vuodesta 1978. Itälä sai talousneuvoksen arvon 1977.

## Perhe
Jouko Itälä oli naimisissa vuodesta 1942 Eila Tellervo Juurisen kanssa. Ministeri Jaakko Itälä on Jouko Itälän nuorempi veli. Jouko Itälä on myös kansanedustaja Ville Itälän setä.

## Lähteet
* Kuka kukin on 1978 (Projekt Runeberg)
* Kysy.fi (Helsingin kaupunginkirjasto) 
* Lapin sodassa saksalaisten vangiksi jääneen Juho Liljavaaran sotavankipäiväkirja 1944-1945
Rakkautta ennen keskiyötä

**Rakkautta ennen keskiyötä** (*Before Midnight*) on vuonna 2013 ensi-iltansa saanut Richard Linklaterin ohjaama yhdysvaltalainen romanttinen draamaelokuva. Elokuva on jatko-osa elokuville *[[Rakkautta ennen aamua]]* (1995) ja *[[Rakkautta ennen auringonlaskua]]* (2004). Elokuvan pääosissa nähdään aiempien osien tapaan Ethan Hawke ja Julie Delpy.

## Näyttelijät

## Vastaanotto
*Ilta-Sanomissa* vuonna 2017 Timo Malmi antoi elokuvalle kolme ja puoli tähteä viidestä ja luonnehti sitä viehättäväksi mutta harvinaisen aikuiseksi rakkauselokuvaksi, joka ei vältä kipeitäkään kysymyksiä.

## Lähteet

## Aiheesta muualla
* Virallinen sivusto 
* 
* ''Rakkautta ennen keskiyötä'' Box Office Mojossa 
* ''Rakkautta ennen keskiyötä'' Rotten Tomatoesissa 
* ''Rakkautta ennen keskiyötä'' Metacriticissä
Wesley Koivumäki

**Wesley Koivumäki** on porvoolainen trubaduuri ja laulaja, joka on julkaissut yhden pitkäsoiton Okay-levymerkin alla.

## Diskografia
* Det finns så många skäl (2005)

## Lähteet

## Aiheesta muualla
Mara Salminen

**Martti Tapio ”Mara” Salminen** (s. 1964 Imatra) on suomalainen muusikko, opettaja ja tuottaja. Hän on soittanut muun muassa yhtyeissä Stressi, Kauko Röyhkä Combo, Wilma ja CMX sekä toiminut muun muassa Zen Cafén albumien tuottajana. Vuonna 2003 hän ja Zen Cafén solisti Samuli Putro olivat ehdolla Jussi-palkinnon saajaksi sävellettyään musiikin elokuvaan *[[Menolippu Mombasaan]]*.

## Lähteet

## Aiheesta muualla

* 
* 
*
Lawrence G. Rawl

**Lawrence G. Rawl** (4. toukokuuta 1928 Lyndhurst, New Jersey – 14. helmikuuta 2005 Fort Worth, Texas) oli yhdysvaltalainen yritysjohtaja, joka toimi Exxonin puheenjohtajana ja toimitusjohtajana. Hänen uransa Exxonissa oli pitkä, ja hänen hallintokautenaan yritys muun muassa vähensi toimintakulujaan ja siirsi päämajansa Texasin Irvingiin. Exxonin säiliöalus *[[M/T Exxon Valdez|Exxon Valdez]]* joutui 1989 öljyonnettomuuteen, josta vuoti mereen miljoonia litroja öljyä. Exxonia ja Rawlia syytettiin hitaasta reagoinnista onnettomuuteen.

## Nuoruus ja uran alku
Lawrence Rawl syntyi vuonna 1928 kuusilapsisen perheen viidentenä lapsena. Hän liittyi toisen maailmansodan lopulla Yhdysvaltain merijalkaväkeen. Sodan jälkeen hän opiskeli Oklahoman yliopistossa ja valmistui öljyteknologian alalta vuonna 1952. Valmistumisensa jälkeen Rawl työskenteli Etelä-Texasissa Exxonin edeltäjän Humble Oilin porausinsinöörinä.

Rawlin ura Exxonissa oli pitkä. Vuonna 1960 hänet siirrettiin New Yorkiin yrityksen tuotanto-osastolle. Hän sai jatkuvasti lisää kansainvälistäkin vastuuta Exxon USA:ssa ja Esso Europessa, jonka varatoimitusjohtajaksi hänet valittiin vuonna 1980. Rawl palasi New Yorkiin 1980, kun hänet valittiin Exxon Corporationin toimialajohtajaksi. Vuonna 1985 hänestä tuli Exxonin hallintoneuvoston puheenjohtaja ja 1987 hallituksen puheenjohtaja ja toimitusjohtaja.

## Toimitusjohtajana ja viimeiset vuodet
Rawl toimi Exxonin johdossa vuoteen 1993. Hänen hallintoaikanaan Exxon vähensi toimintojaan ja toimintakulujaan, kun se myi tytäryhtiöitään, sulki huoltoasemia ja muutti päämajansa Manhattanilta Texasin Irvingiin. Yritys laajensi kuitenkin kemiallisia toimintojaan ja öljy- ja kaasuvarantojaan Afrikassa ja Aasiassa.

Rawlin aika toimitusjohtajana muistetaan erityisesti Exxonin säiliöaluksen *[[M/T Exxon Valdez|Exxon Valdezin]]* öljyonnettomuudesta, kun miljoonia litroja öljyä vuosi arvokkaaseen meriekosysteemiin Alaskan Prince William Sound -lahdessa. Maaliskuussa 1989 tapahtunut onnettomuus tappoi kymmeniätuhansia lintuja ja merieläimiä ja ajoi tuhansia kalastajia työttömäksi. Monien kommentoijien mukaan Exxonilla kesti liian kauan reagoida onnettomuuteen; Rawl itse kommentoi ensimmäisen kerran onnettomuutta julkisesti vasta noin viikon päästä ja vieraili onnettomuuspaikalla vasta kolme viikkoa onnettomuuden jälkeen. Esimerkiksi Yhdysvaltain ympäristönsuojeluviraston silloisen johtajan William K. Reillyn mukaan Rawlin toiminta oli malliesimerkki siitä, miten yritys ei saisi hoitaa viestintää itse tekemänsä virheen jälkeen.

Rawl jäi eläkkeelle 1993 työskenneltyään Exxonilla 41 vuoden ajan. Häntä seurasi Exxonin johdossa Lee Raymond. Rawl kuoli vuonna 2005 Fort Worthissa Alzheimerin taudin komplikaatioihin.

## Yksityiselämä
Rawl oli kahdesti naimisissa: hänen ensimmäinen vaimonsa oli Betty E. Rawl ja toinen vaimonsa Gail Williamson Rawl. Hän sai yhteensä neljä lasta, kaksi poikaa ja kaksi tyttöä. Rawlin ensimmäinen vaimo ja yksi poika kuolivat ennen kuin Rawl itse.

## Lähteet
Tomáš Dlabaja

**Tomáš Dlabaja** (s. 13. lokakuuta 1983 on tšekkiläinen suunnistuksen maailmanmestari. Hän edustaa seuratasolla suomalaista Rajamäen Rykmenttiä.

Dlabaja juoksi aloitusosuuden Tšekin viestijoukkueessa vuoden 2012 maailmanmestaruuskilpailuissa joukkueen yllättäen voittaessa ensimmäistä kertaa maan historiassa miesten viestin maailmanmestaruuden.

## Lähteet
* Tomáš Dlabajan profiili World of O Runners-sivustolla
Jan Šedivý

**Jan Šedivý** (s. 7. elokuuta 1984 Praha) on tšekkiläinen suunnistuksen maailmanmestari. Hän on edustanut seuratasolla muun muassa ruotsalaista Stora Tuna OK:ta ja norjalaista Halden SK:ta

Šedivý juoksi toisen osuuden Tšekin viestijoukkueessa vuoden 2012 maailmanmestaruuskilpailuissa joukkueen yllättäen voittaessa ensimmäistä kertaa maan historiassa miesten viestin maailmanmestaruuden. Vuoden 2016 EM-kilpailuissa hän kuului pronssia saavuttaneeseen viestijoukkueeseen. Henkilökohtaisilla matkoilla Šedivý on parhaimmillaan sijoittunut MM-kilpailuissa yhdeksänneksi ja EM-kilpailuissa kuudenneksi. Nuorten MM-kilpailuissa hän saavutti viestihopeaa vuonna 2004.

## Aikuisten arvokisasijoitukset

### MM-kilpailut
* 2006 keskimatkalla 30:s, sprintissä 35:s
* 2009 pitkällä matkalla 22:s, keskimatkalla 32:s
* 2010 keskimatkalla 24:s, pitkällä matkalla 34:s
* 2011 pitkällä matkalla 27:s
* 2012 viestissä kultaa, pitkällä matkalla 12:s
* 2013 viestissä yhdeksäs, pitkällä matkalla 16:s
* 2014 viestissä kuudes, pitkällä matkalla 17:s
* 2015 viestissä viides, keskimatkalla yhdeksäs, pitkällä matkalla 15:s
* 2016 viestissä 11:s, pitkällä matkalla 12:s, keskimatkalla 17:s
* 2017 viestissä 11:s, pitkällä matkalla 12:s, keskimatkalla 15:s

### EM-kilpailut
* 2010 pitkällä matkalla 12:s
* 2014 viestissä yhdeksäs, pitkällä matkalla 12:s, keskimatkalla 33:s
* 2016 viestissä pronssia, keskimatkalla kuudes, pitkällä matkalla kymmenes

## Lähteet
* Jan Šedivýn profiili World of O Runners-sivustolla
Toni Vesala

**Toni Vesala** (s. 29. tammikuuta 1992) on suomalainen jalkapalloilija. Pelipaikaltaan hän on hyökkääjä, mutta pystyy pelaamaan myös keskikenttäpelaajana. Vesala edustaa Pallokerho Keski-Uusimaata ja on aiemmin pelannut FC Santa Clausissa, Rovaniemen Palloseurassa sekä PS Kemin riveissä. Veikkausliiga-debyyttinsä hän teki RoPSin paidassa 29. kesäkuuta 2011 ottelussa FF Jaroa vastaan.

## Lähteet
Eminia

**Eminia** (*Eminia lepida*) eli aiemmalta nimeltään **peruukkikerttu** on herttujen heimoon kuuluva varpuslintu.

## Levinneisyys
Eminiaa tavataan Itä-Afrikan keskiosissa. Sitä on kuvattu harvinaisesta yleiseksi. Sen kannankehitys on vakaa, ja se on luokiteltu elinvoimaiseksi.

## Lähteet
Jokiapali

**Jokiapali** (*Apalis thoracica*) on herttujen heimoon kuuluva varpuslintu.

## Levinneisyys
Jokiapalia tavataan Afrikan etelä- ja kaakkoisosissa. Sen on kuvattu olevan yleinen suurimmassa osassa levinneisyysaluettaan, ja sen kannankehitys on vakaa. Laji on luokiteltu elinvoimaiseksi.

## Lähteet
Robin Saastamoinen

**Robin Saastamoinen** (s. 22. kesäkuuta 1993 Mäntsälä) on suomalainen jalkapalloilija. Pelipaikaltaan hän on hyökkääjä ja hän pelaa JJK:n riveissä. Aiemmin Saastamoinen on pelannut myös lahtelaisjoukkueissa eli Lahden Reippaan ja FC Lahden riveissä. Veikkausliiga-debyyttinsä hän teki FC Lahden paidassa 29. huhtikuuta 2012 pelatussa ottelussa FC Interiä vastaan. Enimmäkseen hän on pelannut FC Lahden akatemiajoukkueessa vuosina 2013-2017. Kaudella 2018 hän pelasi Lahden Reippassa Kolmosta, joka oli nostamassa seuraa Kakkoseen.

Saastamoinen siirtyi kaudeksi 2019 Jyväskylään ja pelasi Kolmoseen pudonneessa JJK Jyväskylässä, jota oli nostamassa Kolmosesta Kakkoseen. Hän voitti kauden maalipörssin 19 maalilla 20 ottelussa yhdessä entisen maajoukkuepelaajan Tomi Petrescun kanssa. Kauden 2020 Kakkosessa Saastamoinen valittiin lohkonsa parhaaksi hyökkääjäksi voittaen samalla lohkonsa maalintekijätilaston 13 maalilla.

## Lähteet
Punakylkiapali

**Punakylkiapali** (*Oreolais pulcher*) on herttujen heimoon kuuluva varpuslintu.

## Levinneisyys
Punakylkiapalia tavataan Kamerunissa, Kongon demokraattisessa tasavallassa, Keniassa, Nigeriassa, Etelä-Sudanissa, Sudanissa ja Ugandassa. Sitä on kuvattu harvinaisesta paikallisesti yleiseksi, ja sen kannankehitys on vakaa. Laji on luokiteltu elinvoimaiseksi.

## Lähteet
Hunajakukat

**Hunajakukat** (*Phacelia*) on lemmikkikasvien heimoon kuuluva kasvisuku. Ennen tämän suvun ajateltiin kuuluvan sievikkikasvien heimoon. Suvun lajit ovat yksivuotisia.

## Ulkonäkö ja koko
Kasvin tavallinen korkeus vaihtelee 15–50&nbsp;cm välillä. Joskus aitohunajakukka voi kasvaa 60–90&nbsp;cm:n korkuiseksi. Kukkien värisävyjä ovat violetin, sinisen, keltaisen ja valkoisen sävyt.

## Levinneisyys
Hunajakukat ovat lähtöisin Pohjois-Amerikasta ja niitä tavataan edelleen luonnonvaraisina maanosan länsiosissa.

## Elinympäristö
Hunajakukat viihtyvät kuivassa tai hieman kosteassa maassa sekä aurinkoisella tai puolivarjoisella paikalla.

## Käyttö
Aitohunajakukkaa kasvatetaan paitsi koristekasvina, myös pellolla mehiläisten houkuttelemiseksi. Aitohunajakukan lisäksi myös kellohunajakukkaa käytetään kesäkukkana kukkapenkeissä. Kellohunajakukka sopii maanpeittokasviksi. Aitohunajakukka soveltuu myös leikkokukaksi. Siemenet kylvetään suoraan avomaalle aikaisin keväällä.

## Lajeja
* *[[kellohunajakukka|Phacelia campanularia]]* – kellohunajakukka
* *[[kutrihunajakukka|Phacelia congesta]]* – kutrihunajakukka
* *[[Phacelia divaricata]]*
* *[[loistohunajakukka|Phacelia grandiflora]]* – loistohunajakukka
* *[[suppilohunajakukka|Phacelia minor]]* – suppilohunajakukka
* *[[sirohunajakukka|Phacelia parryi]]* – sirohunajakukka
* *[[hentohunajakukka|Phacelia purshii]]* – hentohunajakukka
* *[[aitohunajakukka|Phacelia tanacetifolia]]* – aitohunajakukka

## Lähteet

## Aiheesta muualla
* Finto: Kassu – Kasvien suomenkieliset nimet: ''Phacelia''
* Suomen Lajitietokeskus: Hunajakukat – ''Phacelia''
J. O. Mallander

**Jan Olof (J. O.) Mallander** (s. 25. joulukuuta 1944 Helsinki) on suomalainen kuvataiteilija, muusikko ja kriitikko.

Mallander kirjoitti ylioppilaaksi vuonna 1965. Vuosina 1968–1980 hän työskenteli Hufvudstadsbladetin ja vuosina 1971–1972 Dagens Nyheterin taidearvostelijana. Mallander oli toimittajana Aura-lehdessä 1976–1982 ja Suomi-lehdessä 1982–1988. Hän työskenteli freelance-toimittajana myös Yleisradiolle, Uudelle Suomelle ja Taide-lehdelle.

Muusikkona Mallander aloitti underground-musiikin ja Sperm-yhtyeen parissa. Hän debytoi taiteilijana käsitteellisellä äänitaideteoksella *Extended Play* vuonna 1968. Musiikillinen ote jatkui myös taiteilijan myöhemmässä tuotannossa. Helsingin Sanomien kriitikon Harri Uusitorpan mukaan Mallander oli ”kuusikymmentäluvun lopulla lähes kansainvälisen luokan pioneeri, jolla oli ideoita vaikka toiselle jakaa, ja myös kykyä toteuttaa ideansa”.

Vuonna 1970 Mallander oli perustamassa taiteilijaryhmä Elonkorjaajia. Vuosina 1971–1977 hän oli Halvat Huvit -gallerian hoitaja. Mallander oli valtion taidetoimikunnan jäsen vuosina 1998–2001. Hän on kuulunut myös Oraan Suojelijat -ryhmään.

Mallander on saanut kriitikolle myönnettävän E. J. Vehmaksen palkinnon vuonna 1970 ja taiteen valtionpalkinnon vuonna 2003. Hänelle myönnettiin valtion taiteilijaeläke vuonna 2005. Mallander sai vuonna 2014 Suomen Kulttuurirahaston Eminentia-apurahan.

Mallanderin avopuoliso oli vuosina 1980–1985 vihreiden poliitikko Heidi Hautala. Heillä on vuonna 1981 syntynyt poika. Vuosina 2004–2009 Mallanderin puoliso oli balettitanssija Ulla-Mari Mäkelä. Heillä on vuonna 2005 syntynyt poika.

## Kirjallista tuotantoa

* *Out*. Söderström & Co, Helsingfors 1969
* *[[Matti Kujasalo]]* ; photographs Seppo Hilpo, Kai Nordberg ; text Jorma Hautala, J. O. Mallander, Paul Osipow. 1980
* *Finland* teoksessa *Northern poles : breakaways and breakthroughs in Nordic painting land sculpture of the 1970's and 1980's* ;ed. and publ. Torsten Bløndal. Hellerup 1986
* *Oraansuojelijat tätä aikaa etsimässä* ; toim. Juha Olavinen, J. O. Mallander, Echo Lahdenmäki. Oraansuojelijat, Helsinki 1989
* *Halvoista huveista vihreään taraan : ...aika cagelainen juttu..*. Helsingin kaupungin taidemuseon Silmikanto-sarjan julkaisuja n:o 2. Helsinki 1993
* *In the realm of the lotus : a conversation about art, beauty and the spiritual life* ; Sangharakshita in conversation with J. O. Mallander ; illustrations Varaprabha. Windhorse, Birmingham 1995
* *Tiilen sanomat : J. O. Mallanderin matka kohti puhdasta maata* ; toimitus J. O. Mallander, Päivi Kiiski, Kari Immonen. Wäinö Aaltosen museon julkaisuja nro 19. Turku 1996
* *[[Inari Krohn]] : grafiikkaa 1966-1998* ; teksti Jan Olof Mallander ; toimittanut Rolando Pieraccini. Suomalaisia nykytaiteilijoita 2. Lauttasaari Press, Helsinki 1998
* *[[Antti Vuori]] : elämän värit* ; toimittaja Juha Ilvas ; kirjoittajat Juha Ilvas ja J. O. Mallander. Antti Vuori, Helsinki 2011

## Lähteet

## Aiheesta muualla
* J. O. Mallander Discogs.comissa
* J. O. Mallander taiteesta ja vapaudesta Yle Elävä arkisto.
* Kuusi kuvaa visionääri Jan Olof Mallanderin elämästä, Yle Radio 1, 13.3.2021
Suomupääherttu

**Suomupääherttu** (*Hypergerus atriceps*) eli aiemmalta nimeltään **siniperuukkikerttu** on herttujen heimoon kuuluva varpuslintu.

## Levinneisyys
Suomupääherttua tavataan Länsi- ja Keski-Afrikassa. Sitä on kuvattu harvinaisesta yleiseksi, ja sen kannankehitys on vakaa. Laji on luokiteltu elinvoimaiseksi.

## Lähteet
Antti Hukka

**Antti Hukka** (s. 9. syyskuuta 1987 Lahti) on suomalainen jalkapalloilija, joka edustaa Kakkosessa pelaavaa FC Lahti Akatemiaa. Hän on pelipaikaltaan vasen laitapuolustaja.

Hukka on pelannut myös FC Lahden riveissä ja debytoinut Veikkausliigassa 22. huhtikuuta 2012 ottelussa Vaasan Palloseuraa vastaan.

## Lähteet
Mikko Tuomi (jalkapalloilija)

**Mikko Tuomi** (s. 21. kesäkuuta 1994) on suomalainen jalkapalloilija. Pelipaikaltaan hän on keskikenttäpelaaja ja hän edustaa Lahden Reipasta. Aiemmin Tuomi on edustanut myös FC Lahtea, jonka riveissä hän myös pääsi tekemään Veikkausliiga-debyyttinsä 27. toukokuuta 2012 pelatussa ottelussa Helsingin Jalkapalloklubia vastaan.

## Lähteet
Keltarinta-apali

**Keltarinta-apali** (*Apalis flavida*) on herttujen heimoon kuuluva varpuslintu.

## Levinneisyys
Keltarinta-apalia tavataan laajalla alueella Saharan eteläpuolisessa Afrikassa. Sen on kuvattu olevan yleinen, ja sen kannankehitys on nouseva. Laji on luokiteltu elinvoimaiseksi.

## Lähteet
Tusshar Kapoor

**Tusshar Kapoor** (s. 20. marraskuuta 1976 Bombay, Maharashtra) on intialainen näyttelijä, joka työskentelee hindinkielisissä elokuvissa. Hän teki ensiesiintymisensä elokuvassa *[[Mujhe Kucch Kehna Hai]]* (2001) ja voitti parhaan miestulokkaan Filmfare Awards -palkinnon.

## Perhe
Tusshar Kapoor on näyttelijä Jeetendran ja tuottaja Shobha Kapoorin poika. Hänen sisarensa on tuottaja Ekta Kapoor. Kapoor sai sijaissynnyttäjän avulla pojan kesäkuussa 2016.

## Filmografia

## Lähteet

## Aiheesta muualla

*
Touko Yrttimaa

**Touko Nikolai Yrttimaa** (s. 1947 Jalasjärvi) on suomalainen valokuvataiteilija ja graafinen suunnittelija. Hän toimi pitkään Yleisradion televisiouutisten kuvatoimittajana, grafiikan esimiehenä ja luovana tuottajana.

Yrttimaa opiskeli Taideteollisessa korkeakoulussa ja valmistui graafikoksi 1976 ja valokuvaajaksi 1979. Valokuvataiteen lisensiaatti hänestä tuli 1999.

Yrttimaa on opettanut Taideteollisessa korkeakoulussa, toiminut Valokuvagalleria Hippolyten ja Valokuvataiteen Seuran hallituksessa, Freelance-graafikot ry:n puheenjohtajana, Journalistiliiton valokuvaajatyöryhmän puheenjohtajana ja eettisen valiokunnan jäsenenä sekä Opetusministeriön kuvajournalismikoulutuksen kehittämistyöryhmässä. Hän on myös näytellyt pikkuosia muutamissa suomalaisissa elokuvissa.

1980-luvulla Yrttimaa kuvasi suomalaisen elokuvan filmitähtiä yhdessä Taneli Eskolan kanssa. Yrttimaa oli 1980–1990-lukujen vaihteessa yksi suomalaisen kuvamanipulaation ja kuvankäsittelyn edelläkävijöistä. Yhdessä Petteri Bülowin ja Juha Saaren kanssa hän piti toukokuussa 1990 Helsingin Laterna Magicassa näyttelyn *M – kaupunki etsii manipuloijaa,* joka sittemmin kiersi muuallakin Suomessa. Yleisradion Quantel Paintbox -tietokoneella tehdyillä kuvamontaaseillaan taiteilijat kommentoivat muun muassa kansallista ja kansainvälistä politiikkaa. Työryhmä palkittiin Vuoden Kiila -palkinnolla.

Leskeksi vuonna 2018 jäänyt Yrttimaa seurustelee eläkkeelle jääneen tv-ankkuri Eva Polttilan kanssa.

## Kirjallisia teoksia
**Valokuvataide – arkitaide.* (Toimite.) Helsinki: Valokuvataiteen seura 1983.
**Monikameratyöskentelyn mahdollisuudet virtuaalilavastuksessa: pimeähuoneesta virtuaalitodellisuuteen.* Lisensiaatintyö. Helsinki: Taideteollinen korkeakoulu 1998.
**Syntymäpäiviä.* Musta Taide 2007.

## Lähteet

## Aiheesta muualla
*
*Touko Yrttimaan verkkosivusto.
Elias Tolvanen

**Elias Tolvanen** (s. 3. helmikuuta 1995 Valkeakoski) on suomalainen jalkapalloilija. Hänen pelipaikkansa on hyökkääjä ja hän on edustanut koko uransa ajan Valkeakosken Hakaa. Veikkausliiga-debyyttinsä Tolvanen pääsi pelaamaan Hakan riveissä 21. heinäkuuta 2012 ottelussa Helsingin Jalkapalloklubia vastaan.

## Lähteet
Petteri Jokihaara

**Petteri Jokihaara** (s. 4. heinäkuuta 1992 Kokkola) on suomalainen jalkapalloilija, joka edustaa Kakkosessa pelaavaa kokkolalaista Gamlakarleby Bollklubbia. Hän on pelipaikaltaan oikea laitalinkki tai laitapuolustaja.

Jokihaaran kasvattajaseura on Gamlakarleby Bollklubb (GBK). Kaudeksi 2013 hän siirtyi Veikkausliigan IFK Mariehamniin. Jokihaara teki ensiesiintymisensä pääsarjatasolla 12. toukokuuta 2013 ottelussa Myllykosken Palloa vastaan. Jokihaara ei kuitenkaan pystynyt vakiinnuttamaan pelipaikkaansa joukkueessa, joten hän siirtyi Kakkosessa pelanneen Kokkolan Pallo-Veikkoihin riveihin kaudeksi 2014. Kahden KPVkauden jälkeen hän sirtyi kasvattajaseuransa Kakkosessa pelanneen GBK:n riveihin, jossa hän on pelannut kahdeksan kautta vuoteen 2024 asti.

## Lähteet
Mud (vuoden 2012 elokuva)

**Mud** on vuonna 2012 ensi-iltansa saanut Jeff Nicholsin ohjaama ja käsikirjoittama draamaelokuva. Sen pääosissa ovat Matthew McConaughey, Tye Sheridan, Sam Shepard ja Reese Witherspoon.

## Näyttelijät

## Lähteet

## Aiheesta muualla
* Virallinen sivusto 
* 

### Arvostelut
*
Magne Dæhli

**Magne Dæhli** (s. 24. huhtikuuta 1987) on norjalainen suunnistaja ja MM-mitalisti.

Dæhli voitti nuorten MM-kilpailuissa 2005 kultaa viestissä sekä 2007 hopeaa pitkällä matkalla ja viestissä. Uransa ensimmäisissä aikuisten arvokilpailuissa EM-kisoissa 2012 Ruotsissa hän sijoittui sprintissä yhdeksänneksi ja oli keskimatkalla kahdestoista. Saman vuoden MM-kisoissa Dæhli sijoittui hopealle viestissä yhdessä Carl Waaler Kaasin ja Olav Lundanesin kanssa ja oli keskimatkalla seitsemäs. Vuokatin MM-kisoissa 2013 hän oli pitkällä matkalla viides ja viestissä kuudes. Vuonna 2014 hän oli sekä EM- että MM-kilpailuissa parhaimmillaan yhdestoista.

Invernessin MM-kisoissa 2015 Dæhli saavutti viestissä hopeaa Kaasin ja Øystein Kvaal Østerbøn kanssa sekä sijoittui keskimatkalla neljänneksi ja pitkällä matkalla 13:nneksi. Vuonna 2016 hän ylsi EM-kisoissa hopealle pitkällä matkalla ja viestissä. Samana vuonna hän voitti MM-kisojen viestissä kultaa Kaasin ja Lundanesin kanssa ja sijoittui sekä keskimatkalla että pitkällä matkalla kuudenneksi. Tarton MM-kilpailuissa 2017 hän voitti kultaa viestissä Lundanesin ja Eskil Kinnebergin kanssa ja sijoittui pitkällä matkalla neljänneksi sekä keskimatkalla yhdeksänneksi. Doksyn MM-kilpailuissa 2021 Dæehli saavutti pitkällä matkalla pronssia. 

EM-kilpailuissa 2018 Dæhli voitti kultaa viestissä sekä sijoittui yhdeksänneksi pitkällä matkalla ja 11:nneksi keskimatkalla. Saman vuoden MM-kilpailuissa hän voitti viestissä kolmannen maailmanmestaruutensa sekä sijoittui seitsemänneksi pitkällä matkalla ja 19:nneksi keskimatkalla.

Seuratasolla Dæhli edustaa Halden SK:ta. Hän oli mukana seuran voittaessa Tiomila-viestin vuonna 2012.

## Saavutukset

;MM-kilpailut
* 2012 keskimatkalla seitsemäs, viestissä hopeaa
* 2013 pitkällä matkalla viides, viestissä kuudes
* 2014 pitkällä matkalla 11:s
* 2015 keskimatkalla neljäs, pitkällä matkalla 13:s, viestissä hopeaa
* 2016 keskimatkalla ja pitkällä matkalla kuudes, viestissä kultaa
* 2017 keskimatkalla yhdeksäs, pitkällä matkalla neljäs, viestissä kultaa
* 2018 keskimatkalla 19:s, pitkällä matkalla seitsemäs, viestissä kultaa
* 2021 pitkällä matkalla pronssia

;EM-kilpailut
* 2012 sprintissä yhdeksäs, keskimatkalla 12:s
* 2014 keskimatkalla 21:s, pitkällä matkalla 15:s, viestissä 11:s
* 2016 keskimatkalla 28:s, pitkällä matkalla ja viestissä hopeaa
* 2018 keskimatkalla 11:s, pitkällä matkalla yhdeksäs, viestissä kultaa
* 2022 viestissä kultaa

;Nuorten MM-kilpailut
* 2005 pitkällä matkalla 15., viestissä kultaa
* 2007 sprintissä 29., keskimatkalla neljäs, pitkällä matkalla ja viestissä hopeaa

;Maailmancup
* 2011 kokonaispisteissä 120.
* 2012 kokonaispisteissä 20.

## Lähteet
* Magne Dæhlin profiili World of O-sivustolla

### Viitteet
Samaki Walker

**Samaki Ijuma Walker** (s. 25. helmikuuta 1976 Columbus, Ohio) on yhdysvaltalainen aktiiviuransa lopettanut koripalloilija, pelipaikaltaan iso laitahyökkääjä.

Dallas Mavericks varasi Walkerin NBA:han 9. vuorolla . Walker pelasi NBA:ssa vuosina 1996–2006 edustaen kuutta eri seuraa. Hän voitti Los Angeles Lakersissa NBA:n mestaruuden keväällä 2002. NBA:n jälkeen hän pelasi muun muassa Venäjällä, Kiinassa ja Syyriassa.

## Lähteet
* Samaki Walker NBA & ABA Stats Basketball-Reference.com 
* Samaki Walker Stats College Basketball at Sports-Reference.com 

### Viitteet
Heikki Hannikainen

**Heikki Juhani Hannikainen** (31. joulukuuta 1915 Helsinki – 11. huhtikuuta 1989 Helsinki) oli suomalainen diplomaatti, koulutukseltaan filosofian maisteri. Hän oli suurlähettiläänä Perussa, Venezuelassa ja Kolumbiassa  vuosina 1963–1967, ulkovaltojen lähettiläiden esittelijänä 1968–1972 ja suurlähettilänä Madridissa 1972–1978.

Hannikainen oli koulutukseltaan filosofian maisteri. Hän osallistui talvisotaan vänrikkinä ja tuli ulkoministeriön palvelukseen vuonna 1940. Hän sai vuonna 1968 diplomaattisen virka-arvon erikoislähettiläs ja täysivaltainen ministeri.

Heikki Hannikaisen isä oli ulkoasiainhallinnossa palvellut jääkärivärväri Lauri Hannikainen, joka kuoli tapaturmaisesti osallistuessaan vuonna 1921 Petsamon rajankäyntiin. Hänen isoisänsä oli säveltäjä P. J. Hannikainen. Heikki Hannikaisen lapsia ovat diplomaatti Heikki Hannikainen ja säveltäjä-pianisti Ann-Elise Hannikainen.

## Lähteet
Hannuksela (täsmennyssivu)

**Hannuksela** tarkoittaa seuraavia:

*Hannuksela, kylä Ilmajoella
*Anna-Kaisa Hannuksela (s. 1991), futsalpelaaja ja jalkapalloilija
*Hannu Hannuksela (1893–1942), kenraalimajuri
*Iisakki Hannuksela (1827–1889), maanviljelijä ja valtiopäivämies
*Matti Hannuksela (s. 1938), lääkäri, professori
*Salomon Hannelius, ent. *Hannuksela* (1722–1796), kirkkoherra
*Vilho Hannuksela (1893–1975), päätoimittaja ja osuustoimintaliikkeen vaikuttaja.

## Katso myös
*Marko Yli-Hannuksela
Matti Hannuksela

**Hannu Matti Jaakko Hannuksela** (s. 1938) on suomalainen lääkäri ja professori. Hän oli Oulun yliopiston ihotautiopin professori vuodesta 1976. Hän tutki ihotauteja, kollageenitauteja ja allergiaa. Hän on Allergiatietokeskuksen johtaja.

## Lähteet
Martti Salminen

**Martti Salminen** on muun muassa seuraavien henkilöiden nimi:

* Martti Salminen, hiihtäjä
* Martti Salminen (1901–1993), kokoomuslainen poliitikko, kansanedustaja 1956–1962
* Martti Salminen (1915–1970), koripalloilija
* Martti ”Mara” Salminen (s. 1964), muusikko ja tuottaja
Nokiankivi

**Nokiankivi** on Nokian kartanon puistossa sijaitsevan kartanokappelin raunioiden yhteydessä oleva keskiaikainen hautakivi. Ei tiedetä, koska ja kenelle hautakivi on alun perin tehty, mutta kappeli itse ajoittuu 1500-luvun alkupuolelle.

Pystyssä oleva osittain lohjenneen hautakiven leveys on 70 cm, paksuus 7 cm ja korkeus 140 cm. Nokiankiveen on tehty tunnistamattomia hakkauskuvioita. Nokian kivi on aikoinaan maannut maassa yhdessä toisen kivilaa'an kanssa, jossa ei ollut jäljellä kuvioita. Apteekkari Daniel Skogmanin mukaan Nokian kiven alta kaivettiin "muutamia vuosia takaperin" (tieto vuodelta 1864), jolloin löytyi tiilestä muurattu, löydötön hauta. Skogman viittaa Carl Axel Gottlundin artikkelisarjan osaan, jossa haudasta kerrotaan löytyneen esineitä, kuten kultaisen medaljongin ja ristejä, ja kaivuuvuoden olleen noin 1827. Puutarhan kaivaukset olisivat tapahtuneet everstiluutnantti Berndt Fredrik Blåfieldin aikana, joka omisti kartanon vuosina 1807-33. Pastori Wilhelm Carlsson kertoo kivestä tarkemmin 1869 pitäjänkertomuksessaan mainiten kiven alta löydetyn ristin olevan  edelleen Blåfieldin leskellä Turussa. Carlsson kertoo kansanperinteen yhdistävän kiven Matti Kurjen haudaksi.  

## Lähteet

## Aiheesta muualla
* Ulla Moilanen : Nokian kartanon kappelin pystykivi: hautakivi vai jotain muuta?, Kalmistopiiri 28.1.2017
* Nokian kivi, Aamulehti, 2.6.1930, nro 146, s. 3, Kansalliskirjaston digitaaliset aineistot
* Kalle Sandelin : Nokian kiven arvoitus, Aamulehti, 8.3.1931, nro 66, s. 17, Kansalliskirjaston digitaaliset aineistot
* Nokian kartanokappelin perustus paljastunut n.s. Nokian kiven kumpua tutkittaessa. Kappeli lienee rakennettu myöhäisellä keskiajalla, ehkä 1400-luvun lopulla. Perustusten ympäriltä tavattu myöskin paikalla aikaisemmin olleen puukirkon jäännöksiä, Aamulehti, 18.11.1931, nro 313, s. 1, Kansalliskirjaston digitaaliset aineistot
Andros Townsend

**Andros Darryl Townsend** (s. 16. heinäkuuta 1991 Leytonstone) on englantilainen jalkapalloilija, pelipaikaltaan laitahyökkääjä. Hän edustaa Thaimaan Valioliigassa pelaava Kanchanaburi Poweria.

Townsend liittyi Tottenhamin junioriakatemiaan yhdeksänvuotiaana. Hän pelasi Tottenhamista lainalla yhdeksässä eri brittijoukkueessa. Tammikuussa 2016 hän siirtyi pysyvällä siirrolla Newcastle Unitediin 12 miljoonan punnan korvauksella. Kesällä 2016 Townsend siirtyi Crystal Palaceen. Hän pelasi Crystal Palacessa viiden kauden aikana 168 valioliigaottelua ja teki niissä 13 maalia, joista kuusi kaudella 2018–2019.

Heinäkuussa 2021 Townsend teki kaksivuotisen sopimuksen Evertonin kanssa. Hän pelasi kaudella 2021–2022 Valioliigassa 21 ottelua ja teki niissä kolme maalia. Kauden 2022–2023 hän oli keväällä 2022 FA Cupin puolivälierässä tulleen ristisidevamman takia sivussa ja pelasi kauden päätteeksi toukokuussa vain yhden ottelun Evertonin reservijoukkueessa.

Townsend teki lokakuussa 2023 vuoden loppuun saakka ulottuvan sopimuksen Valioliigaan nousseen Luton Townin kanssa. Joulukuussa hän teki kauden yhdeksännessä ottelussaan 1–0-voittomaalin kotikentällä Newcastle Unitedia vastaan. Hän pelasi Lutonin putoamiseen päättyneellä kaudella 27 liigaottelua. Elokuussa 2024 hän pelasi yhden mestaruussarjaottelun ennen kuin siirtyi turkkilaiseen Antalyasporiin, jossa pelasi kauden aikana 18 Turkin Superliigan ottelua. Hän siirtyi Thaimaan Valioliigan Kanchanaburi Powerin kesällä 2025.

## Maajoukkueura

Englannin maajoukkueen päävalmentaja Roy Hodgson valitsi Townsendin hieman yllättäen syyskuun 2013 MM-karsintaotteluihin Moldovaa ja Ukrainaa vastaan. Pelaamaan Townsend pääsi lokakuussa 2013 Montenegroa ja Puolaa vastaan ja hän teki maalin ensimmäisessä maaottelussaan. Toisen maaottelumaalinsa hän teki lokakuussa 2014 EM-karsintaottelussa San Marinoa vastaan ja kolmannen maaliskuussa 2015 ystävyysottelussa Italiaa vastaan. Viimeksi Townsend on pelannut maajoukkueessa marraskuussa 2016.

## Lähteet
Jalkapallon II divisioonan kausi 1990

**Jalkapallon II divisioonan kausi 1990** oli Suomen jalkapallon kolmanneksi korkeimman sarjatason kausi. Kausi pelattiin kolmessa 12 joukkueen lohkossa kaksinkertaisena sarjana. Lohkovoittajat nousivat suoraan I divisioonaan. Kolme viimeistä joukkuetta putosivat suoraan III divisioonaan.

## Itälohko

## Länsilohko

## Pohjoislohko

## Lähteet
Singaporen Grand Prix 2013

**Singaporen Grand Prix 2013** (virallisesti **2013 Formula 1 SingTel Singapore Grand Prix**) oli Formula 1 -kauden 2013 13. osakilpailu, joka ajettiin 22. syyskuuta 2013 Singaporen katuradalla Singaporessa. Radan pituus on 5,065 kilometriä ja kierroksia ajettiin 61.

Täksi vuodeksi rataan tehtiin muutoksia siten, että paljon kritiikkiä kuljettajilta kerännyt radan 10:n mutkan shikaanit muutettiin pelkäksi mutkaksi.

## Viikonlopun aikataulu ja sää

## Vapaat harjoitukset
Lewis Hamilton oli nopein ensimmäissä ja Sebastian Vettel toisissa vapaissa harjoituksissa. 

## Tulokset
### Aika-ajo

## Kilpailu
Kilpailu alkoi Sebastian Vettelin johdolla. Ensimmäisessä mutkassa Nico Rosberg pääsi hetkellisesti Vettelin ohi, mutta Vettel kuittasi kärkipaikan takaisin. Sen jälkeen Vettel ajoi sarjan nopeita kierroksia ja kasvatti johtonsa puoleen minuuttiin. Daniel Ricciardo ajaessa seinään kierroksella 23 kärkimiehistä Alonso ja Räikkönen tekevät varikkopysähdyksen joka osoittautuu myöhemmin oikeaksi valinnaksi. Rosbergin, Hamiltonin ja Webberin käydessä varikolla Alonso, Button, Räikkönen, Perez ja Hulkenberg livahtavat heidän ohi, samalla kun Vettel jatkaa oman varikkopysähdyksen jälkeen edelleen kärjessä. Sen jälkeen Webber, Rosberg ja Hamilton aloittavat ajamaan takaa heidän ohi päässeitä kuljettajia. Räikkönen etenee kolmanneksi hienolla ohituksella Buttonista, samalla kun Webberin johtama kolmikko ohittaa Hulkenbergin ja Perezin. Hetken kuluttua he saavuttavat jo Buttonin, mutta Webberillä tulee ongelmia vaihdelaatikkonsa kanssa joka syttyy palamaan viimeisellä kierroksella. Vettel ajaa voittoon, Alonso on toinen ja Räikkönen kolmas.

### Tulokset

* Mark Webber ja Paul di Resta saivat sijoituksen ajettuaan yli 90% kisapituudesta.

### Johtokierrokset

## Muuta
* Sebastian Vettel saavutti uransa 3. Grand Slamin ajamalla paalupaikalta voittoon johtaen jokaisen kierroksen ajan sekä ajoi nopeimman kierroksen.

## Katso myös
* GP2 Singaporen Grand Prix 2013

## Lähteet
League of Ireland

**League Of Ireland** on Irlannin jalkapallon pääsarja. Se on perustettu vuonna 1921. Vuonna 2012 mestaruuden voitti Sligo Rovers. Menestynein seura sarjassa on ollut Shamrock Rovers 17 mestaruudellaan.
Aurelius Ambrosius

**Aurelius Ambrosius** on tarumainen hahmo, joka esiintyy Geoffrey Monmouthilaisen teoksessa *[[Historia Regum Britanniae]]*. Geoffreyn mukaan Aurelius Ambrosius on kuningas Konstantinuksen poika, Uther Pendragonin veli ja kuningas Arthurin setä.

Aurelius kasvoi veljensä kanssa Bretagnessa, jonne he olivat paenneet vallananastaja Vortigernia. Vartuttuaan miehiksi veljekset palasivat Englantiin ja syöksivät Vortigernin vallasta. Aureliuksesta tulee tämän jälkeen kuningas. Hän kukistaa saksien päällikön Hengistin ja pystyttää Merlinin avulla Stonehengen muistoksi Hengistin surmaamille 460 ylimykselle. Pian tämän jälkeen Vortigernin poika myrkyttää Aureliuksen ja Uther seuraa veljeään valtaistuimella.

Historioitsija Gildas mainitsee teoksessaan *His De excidio et conquestu Britanniae* sotapäällikkö Ambrosius Aurelianuksen, ja Gildaksen kirja on ollut Geoffreyn innoittaja. Aurelius Ambrosiuksen mahdollisesta kuninkuudesta ei ole kuitenkaan mitään muita lähteitä kuin Geoffreyn lyhyt kuvaus *Historia Regum Britanniae* -teoksessa.

## Lähteet
Teleskooppikalat

**Teleskooppikalat** (Giganturidae) on auloppikaloihin kuuluva heimo. Heimon lajeja tavataan syvistä vesistä lämpimistä ja lauhkeista valtameristä.

## Lajit ja anatomia
Teleskooppikalojen heimoon kuuluu 1 suku ja 2 lajia. Lajit ovat teleskooppikala (*Gigantura chuni*) ja intianteleskooppikala (*G. indica*). Ne ovat pienehköjä ruumiinrakenteeltaan pitkulaisia kaloja, jotka saavuttavat korkeintaan 18&ndash;23 cm:n pituuden. Tyypillisiä teleskooppikalalajien piirteitä ovat teleskooppimaiset kookkaat ja eteenpäin suuntautuneet silmät, hyvin suuri silmien taakse ulottuva suu, kookkaat hampaat, ruumiin takaosassa sijaitseva selkäevä, kookkaat korkealla ruumiissa sijaitsevat horisontaalisesti suuntautuneet rintaevät ja voimakkaasti haarautunut pyrstöevä, jonka alimmat ruodot ovat pidentyneet. Teleskooppikalojen poikasilla on rasvaevä ja vatsaevät, jotka puuttuvat aikuisilta kaloilta. Heimon lajeilla ei ole uimarakkoa. Väriltään teleskooppikalat ovat hopeanharmaita. Teleskooppikalat ovat hermafrodiitteja.

## Levinneisyys ja elintavat
Teleskooppikalalajeja tavataan Atlantista, Intian valtamerestä ja Tyynestämerestä. Ne elävät tyypillisesti noin 700&ndash;3&nbsp;000 metrin syvyydessä. Heimon kalojen ravintoa ovat kalat ja ne pystyvät saalistamaan myös itseään kookkaampia kaloja.

## Lähteet
Ambrosius Aurelianus

**Ambrosius Aurelianus** oli 400-luvulla Britanniassa elänyt sotapäällikkö. Historioitsija Gildas mainitsee Aurelianuksen Britannian historiaa käsittelevässä teoksessaan *De excidio et conquestu Britanniae*.

Gildaksen mukaan Ambrosius Aurelianus oli roomalainen, millä on ehkä haluttu korostaa Rooman valtakunnan myönteistä vaikutusta Britanniassa. Saksit surmasivat Aurelianuksen vanhemmat. Kun saksit olivat vetäytyneet, Aurelianus järjesti vastahyökkäyksen noin vuonna 460. Tästä alkoi sota, joka huipentui Mons Badonicuksen taisteluun.

Gildaksen mukaan Ambrosius Aurelianus oli ainoastaan paikallinen sotapäällikkö, mutta Geoffrey Monmouthilaisen teoksessa *[[Historia Regum Britanniae]]* esiintyy tarumainen henkilö nimeltään Aurelius Ambrosius, joka on kuningas. Geoffrey lienee saanut innoituksen hahmoon Gildaksen historiateoksesta.

## Lähteet
Karhuvuori

**Karhuvuori** voi tarkoittaa seuraavia:

*Karhuvuori, Kotkan kaupunginosa
*Karhuvuori, Lappeenrannan kaupunginosa
*Karhuvuori, Seinäjoen kaupunginosa.
Lover’s Silhouette: The Fire

**Lover’s Silhouette: The Fire** on Larry Dunn Orchestran studioalbumi vuodelta 1992. Kyseessä on Earth, Wind & Fire -yhtyeen kosketinsoittajana tunnetun Larry Dunnin ensimmäinen soolojulkaisu.

Albumi julkaistiin ensin Japanissa vuonna 1992 ja seuraavana vuonna Euroopassa. Dunnin kotimaassa Yhdysvalloissa *Lover’s Silhouette: The Fire* julkaistiin vasta vuonna 1996.

Albumilla soittavat muun muassa kitaristi Phil Upchurch, saksofonisti Ronnie Laws sekä Earth, Wind & Firen Ralph Johnson ja Al McKay.

## Kappaleet
Kappaleiden säveltäjä on Larry Dunn, ellei toisin ole mainittu.
#Lover’s Silhouette (The Fire)
#2000 Sky-5
#Don’t It Make You Wanna Cry
#Italian Lady (A Song for Mama)
#Heaven Sent (Michael's Song)
#Where’s the Love? (säv. Larry Dunn, Steven Dunn ja Hirito Kobayashi)
#Between 7 and Earth
#Pure Faith (säv. Phil Upchurch)
#Maybe in My Dreams
#Jahop
#Enchanted (säv. Marcel East)
#Let’s Groove
#Fantasy

Lähde: Allmusic.

## Lähteet
Tvååker

**Tvååker** on taajama Varbergin kunnassa Hallandin läänissä Ruotsissa. Se on myös Tvååkerin pitäjän kirkonkylä, joka sijaitsee moottoritien E6/E20 varrella, noin 15 kilometrin päässä Varbergin keskustaajamasta kaakkoon.

## Toponymia
Kansanetymologian mukaan paikannimi olisi peräisin siitä, että kylässä olisi ollut "kaksi niittyä" (), yksi kirkon kummallakin puolen. Ruotsalainen paikannimisanakirja Svenskt Ortnamnslexikon vuodelta 2003 sen sijaan antaa nimelle toisen selityksen: Ensimmäinen tunnettu maininta kylän nimestä on vuodelta 1198 muodossa *Toaker*; nimen alkuosa *to* on paikallinen murresana, joka tarkoittaa *pellavaa*. Näin nimen merkitys saattaa olla myös "Pellavaniitty".

## Julkinen liikenne
Tvååkerin kautta ajavat Varbergin ja Falkenbergin väliä liikennöivät bussilinjat 652 ja 653.

## Koulutus
Tvååkerissa on Bosgårdsskolanin peruskoulun ja Munkagårdsgymnasietin lukiokoulun lisäksi kirjasto ja urheiluhalli.

## Urheilu
Jalkapallossa Tvååkeria edustaa kilpasarjoissa vuonna 1920 perustettu Tvååkers IF sekä miesten että naisten joukkueilla, lentopallossa vuonna 1975 perustettu Tandem Volley-75 ja salibandyssa vuonna 1986 perustettu Tvååkers IBK, joka on parhaimmillaan pelannut 1990-luvulla ensimmäisessä divisioonassa.

## Tunnettuja tvååkerilaisia
* Sven Nylander (s. 1962), aitajuoksija

## Väestönkehitys

## Katso myös
*Tvååkerin pitäjä

## Lähteet

## Kirjallisuutta
* Tvåkkersgårdar, Larsson, Ivar. 1979 
::*Innehåller för genomgång över de som brukar gårdar i Tvååker från 1600-talet och framåt*

## Aiheesta muualla
*Tvååker.Nu-yhdistyksen sivusto 
*Tvååkerin kirkko Ruotsin kirkon sivustolla  
*Munkagårdsgymnasiet Hallandin maakäräjien sivustolla
Rakkosammal

**Rakkosammal** (*Nowellia curvifolia*) on maksasammallaji, joka on saanut nimensä rakkomaisista lehdistään. 

## Ulkonäkö ja koko
Rakkosammal on pienikokoinen sammal, joka voi esiintyä vaaleanvihreänä tai punaruskeana. Sen kylkilehdet ovat kaksiliuskaiset, koverat ja muistuttavat säkkejä, kun taas vatsalehtiä ei ole. Tämä sammal muodostaa nauhamaista kasvustoa. Rakkosammal on lyhyt, noin 1-2 senttimetriä pitkä ja kapea, alle 1 millimetrin levyinen. Se kasvaa maahan levittäytyvinä, mattomaisina kasvustoina. Rakkosammalta löytyy vanhoista havumetsistä, korvista, lammen rannoilta ja suon reunoilta kasvamassa lahoavilla puilla.

Vain harvat rakkosammallajit voidaan tunnistaa etäältä, mutta rakkosammal saattaa usein saada kokonaiset puunrungot punertaviksi ja se on silloin erittäin helposti tunnistettavissa. Tarkempi tutkimus paljastaa, että jokainen lehti on syvästi kovera. Yksittäiset verso-osat, jotka ovat 0,5–1 mm leveitä, voivat olla tummanpunaisia tai sekoitus punaista ja vihreää; osa versoista syvässä varjossa voi olla kokonaan ilman punaisia värejä. Lehdet ovat usein alle 1 mm leveitä ja pitkiä. Itiöpesäkkeet ovat todennäköisesti yleisiä, mutta niitä on vaikea havaita. Nimensä rakkosammal on saanut lehtiensä syvistä koveroista, jotka muistuttavat säkkejä ja voivat kerätä vettä.

## Levinneisyys
Suomessa rakkosammalta esiintyy maan etelä- ja keskiosassa Keski-Suomen ja Pohjois-Karjalan korkeudelle. Laji kasvaa yleisimmin vanhoissa metsissä tuoreilla ja lehtomaisilla kankailla sekä toissijaisesti myös korpien, rämesoiden ja muiden kangasmetsien vanhoissa metsissä. Rakkosammal elää lahopuulla ja on Suomessa taantunut vanhojen metsien ja lahopuun vähenemisen vuoksi.

## Nykytila
Rakkosammal on vaarassa lahopuun vähenemisestä metsissä sekä metsien ojituksista ja hakkuista, jotka kuivattavat metsien ilmastoa. Suurin osa tiedossa olevista rakkosammalen kasvupaikoista sijaitsee suojelualueilla.

## Lähteet